المحرر: ننشر هذه الحكاية التي هي تشبه الرواية التي تحمل دلالات اللصيقة باشباه اللصوص المحترفين ذوي القدرة والتففن في الخداع ويتسللون الى عقول الطيبيين من السذج والبسطاء، الذين وبكل بساطة كما وصفهم السرد في هذه الرواية بالناس الذين قادهم الوهم الى انتخاب فاسدين لتمثيلهم في البرلمان لاكثر من مرة .
( النص كما وردنا من الاخ رعد الزنبور )
واحد لابس قاط ورباط وآخر شياكة اجه على حجي لبيتهم خطار ، گلّه حجي انته ما تعرفني ، بس اني راح أعرفك بنفسي ، اولا راح أسألك ، انته انباگت عندك سيارة بالثمانينيات ، گاله اي بويه صدگ ، گاله حجي اني اللي بُگت السيارة مالتك والدليل انته چنت مخلي هوية الأحوال المدنية بالسيارة وهاي الهوية جبتها وياي ، هي قديمة وما تمشي هسه ، بس حتى اعترفلك ، حجي اني مذنب أمامك بس صدّگني بوكتها ما عندي عشه لجهالي و لَچنّي الضيم فد نوب ، بس حجي شسولفلك بعد ما بعت سيارتك الله فتحها بوجهي و گامت الفلوس تفور عندي ، وهسة اتذكرتك وجيتك دخيل تقبل توبتي و بنفس الوكت اريد اعوضّك عن السيارة ، الحجي گاله ، بوية السالفة قديمة وراحت بوكتها ، العوض على الله ، گاله حجي أبد بالحرام ماروح منك الا اشتريلك سيارة حتى يرتاح ضميري ، گاله بوية ما لازم عفيت عنك ، گاله لا تسولفها حجي ، روح جيب مستمسكاتك و امشي وياي للمعارض ، اللي عندي كلّه من خيرك حجي ، المهم الحجي اقتنع و أخذ المستمسكات وراحوا للمعارض ، گاله حجي اختار ، الحجي ابمستحه أشر على سيارة عادية من ذني اللي سعرها ما يعبر ال٤٠ ورقة ، گاله لا حجي !! شنو هاي ، تعال ابو المعرض هاي اللاندكروز الجكسارة بيش ، ابو المعرض گله سبع دفاتر ، گاله اي هاي السيارة نشتريها اكتبها باسم الحجي ، ابو المعرض گال للحجي اتفضل بالمكتب حجي، وجيب جنسيتك خل نتكاتب ، الحجي دخل للمكتب ، ابو القاط گال لأبو المعرض خوية شنو تريدنا نشتري سمچ بالماي ، گاله ليش خوية؟ گاله غير نطلع تراي ، نفحص السيارة ، گاله اي عمي حقك ، هاك السويچ على ما اتكاتب وي الحجي ، صاحبنا شغل السيارة وطلع من المعرض والحجي گاعد بالمكتب ، !!! هسه يرجع ،،، هسه يرجع ،، ماكو مرت ساعة و ماكو شيء ابو المعرض گال للحجي ، حجي وين صاحبك ، الحجي گاله عمي هذا مو صاحبي ، هذا سالفته كذا و كذا وسولف الحچيته الكم ، ابو المعرض گله خلي يوّلّن ، تره بزعانين من هل السوالف حجي اني حقي يمك وهاي جنسيتك والمكاتبة باسمك ، وجيب مشية ورد مشية تاليها الحجي باع بيته و سدد ابو المعرض ، يعني الحجي انباگ سيارتين .( انتهت القصة )
طبعا يگولون ابليس ضال صافن و يصوفر ، وبايس الحجي و مطلعله خمس وعشرين الف گاله بداعة جهالي بس هذني عندي هسه بگتهن من مجدي وتره هذا ابو قاط لا اعرفه ولا يعرفني ، لان لا اني ولا ربعي ندبر هيچ سالفة.
انتوا أكيد اتأثرتوا بالقصة لان گلوبكم طيبة مثل گلب الحجي ، بس اني الفطير ، صار شهرين السالفة إبالي واليوم يلله طخّت عندي ، وشفت اللي صاير بينا اكثر من اللي صار بالحجي ، راح تگلولي شلون؟
اني اگللكم شلون ، اللي باگونا بالانتخابات الاولى شلون رجعنا وانتخبناهم ؟ هم مو باگونا اول مرة ، و رجعوا بالانتخابات الثانية بنفس الطريقة گالوا راح نعوضكم على اللي فات وراح نسويلكم الشط مرگ والزور خواشيگ ، و تالي مو بس بيٌعونا البيت ، لا ، بَيْعّونا وطن كامل ، ،،، هاي السالفة كلها ما غاثتنّي ، تدرون شنو اللي غاثني ، كل اللي يسمع السالفة يتعاطف ويّ الحجي و محد أتعاطف وي الحرامي ، بس بسالفتنا لحد الان اكو ناس تجيب صور هذوله الحرامية اللي باگونا و تلزگها بالفيس وتكتب جواها ( انت قائدي )
قادتكم اسليمة و صابتكم إنهيمة ، انتم شمحصّلين جير ؟ خَفت ؟
#يشعر_يريد_يلطم
*عراقي من اصدقاء الفيسبوك